Ego Galterus, Dei gratia Lingonensis episcopus, notum facio quod Wido, dominus Subernonis, questionem movit adversus fratres Templi, super tertia parte illius partis quam habebat in villa que dicitur Avonne, quamquidem tertiam partem ex dono nobilis viri Herveri de Subernone idem fratres possidebant. Ego autem ecclesiastica justicia eumdem Widonem coegi et compuli donationem illam et elemosinam fratris predictis Templariis quietam clamare, et ipse quietam clamavit et concessit ex parte sua. Acquietationis hujus testes sunt: Haimo de Divione, Willelmus de Orgeus; Drogo de Calma, milites. Barnuinus, miles, de Droex dedit eisdem fratribus quicquid habebat apud villam de Avonna post decessum suum, in vita sua vero investivit fratres tertia parte earum que ibi possidebat, excepto prato quod vulgo Brullium dicitur, quod cum residuo a tertia parte in vita sua retinuit. Testes sunt: dominus Gichardus, archiepiscopus Lugdunensis, in cujus presentia hoc factum est; Giardus cambellanus et Lambertus, frater ejus. Hugo, canonicus Lingonensis, cognomento Ravenellus, dedit per manum meam eisdem fratribus, in presentia capituli Lingonensis, quicquid habebat in ecclesia de Uggler in terris et in omni alia commoditate. Testes sunt: Manasses decanus; Milo cantor; Hunaldus, capellanus noster. Hudela, filia Tancrei de Nuiz dedit eisdem fratribus in perpetuum possidendum, quendam campum qui adjacet domui eorumdem fratrum apud sanctum Metardum, que quidem dedit eis in elemosinam pro Letuide, matre Henrici, mariti sui, ab eisdem fratribus in conversam recepta. Testes sunt, Rainerius, capellanus Castellionis; Hachardus, clericus; Renaldus, miles, de Vaniunrivi, miles. Calo, senior de Granceio, laudantibus uxore sua......... et pueris..... dedit in perpetuum eisdem fratribus quemdam hominem, nomine Fulcherum, cum tota ejusdem propagine. Testes sunt Humbertus, capellanus de Buris; Robertus Fortis; Gervasius, clericus; Petrus Bornus; Odo Rufus, milites. Renaldus, miles, de Conflento, cognomento Urtica, dedit in elemosinam eisdem fratribus quicquid habebat in omni usu et commoditate apud villam que dicitur Vullenas, laudantibus uxore sua,........ et filio Willelmo, promisitque ad alterum filium Renaldum qui transfretaverat hanc elemosinam, faceret laudare, si eum redire contingeret. Testes sunt Petrus, decanus Barri; Gido cambellanus; Humbertus de Walcins; Cyprianus de Curdanbla, fratres Templi; Henricus, miles, cognomento monachus; Garnerus Lingonensis, homo Templi. Et ut omnia supradicta inconcussa teneantur et rata, presentis pagine scripto commendavi, et sigilli mei auctoritate munivi.